#### Georgo Deŝkin

Elektitaj versaĵoj 1909-1956

#### Mia animo

Animo mia vivis iam

sub form’ de juna kavalir’.

(Jarcentojn multajn jam de tiam

Kalkulis temp’ en sia ir’).

Vasal’ li estis de reĝino,

Vankinta revon per belec’,

Kaj ŝin ekamis paladino

Kun tuta flamo de junec’.

Belecon ŝian li admiris,

Ŝin nomis sia ideal’,

Adoris ŝin, por ŝi nur spiris,

Kaj pro rigardo ŝia iris

Al plej terura sangbatal’!

Li amis. Sed pri am’ pasia,

Subul’, silenti devis li. –

Ĉu havis rajton li al sia

Reĝino diri: “amas mi”?

Nun kavaliroj plu ne estas

(De tempo ĉion ŝanĝas ir’),

Kaj nur en mi ankoraŭ restas

Anim’ de juna kavalir’.

Ĝi restos – scias mi – ĝis fino,

Kaj se nun sonas mia kant’

Por vi ĝi sonas, ho, reĝino

De neestanta reĝoland’!

#### Amo! Kiu ĝin ne sciis?

Amo! Kiu ĝin ne sciis?

Kaj en kies kor’

Ĝia flamo ne radiis

Dum feliĉa hor’?

Ho, momentoj de renkonto!

Ho, benita temp’!

En anim’ – de sentoj ondo,

En anim’ – printemp’.

Luksa flor’ de am’ ekfloris,

Iras for malĝoj’.

Viv’ sufiĉe jam doloris, --

Nun ekregu ĝoj’!...

Ha, kapo turniĝas terure kaj mortan

Lacecon mi sentas en koro…

Hodiaŭ mi ploris per larmoj senfortaj

De ia infana doloro.

Jes, estis mi kiel knabet’ ofendita,

Ploranta pri sia ludilo…

Jen kien venigis min tiu malsprita

Eliro el stat’ de trankvilo.

#### Al vivo mi volus ekkrii…

Al vivo mi volus ekkrii: “Sufiĉe!” –

Ha, estas ja tia malbeno –

Nur ŝteli pecetojn de fremda kameno,

Kaj scii, keb propra feliĉa angulo –

Ĝi estas nur revo malsata…

En mezo de vivo mi estas solulo,

Nek edzo, nek patr’, nak amato.

KJaj pri maljuneco, jam tiel proksima,

Mi pensas kun muta teruro…

Ho, donu trankvilon al mia animo,

Aŭ kapon mi rompos je muro!

Ne povas plu vivi mi tiel enue,

Sen kredo, sen cel’, sen espero…

Ho, kial mi ŝin ne renkontis pli frue,

Dum ambaŭ ni estis liberaj?

#### Ĵaluzo

En mia dom’ ripozas rival’ feliĉa mia. –

De viaj kisoj laca, malfrue venis li,

Murmuris kelkajn vortojn, kaj, sata, amebria,

Ekdormis. Sed tutnokton eĉ ne dormetis mi!

Senforma urba bruo penetris tra fenestro,

Heligis firmamenton proksimiĝanta tag’…

Hodiaŭ mi ne estis de miaj pensoj estro,

Senbride ili flugis. Turmentis min imag’:

Mi klare vidis, kiel kisadas vin alia

Kaj en rigardo via alia dronas nun…

Ha, regas mian koron ĵaluzo kaj envio,

Maten’ julia ŝajnas komenco de aŭtun’,

Do, estis nura trompo kaj vortoj, kaj karesoj? –

Animon vian fine komprenas mi, virin’:

Vin povas interesi nur ŝanĝo de impresoj,

Nur ĉiam novaj homoj amuzi povas vin.

Por vi mi estis kiel ludilo fortedinta,

Vi per ludilo nova min anstataŭis jam…

Ĉu pli, ol mi, li estas je viaj sentoj inda?

Ĉu ankaŭ lin forĵetos kaprica via am’?

#### Al poeto-kunfrato

*Al St.Ŝulhof*

Mi legis viajn kantojn. Al sentoj noblanimaj

Kaj al akordoj ravaj resonis mia kor’

Mi vin neniam vidis, sed estas ni proksimaj,

Ĉar saman celon havas ni de unua hor’.

Por sama idealo batalas ni sen laco,

Similas miaj sentoj al viaj, ho, amik’!

Kaj kvankam nin dividas tre granda interspaco,

Ni kunligitaj estas per nevidebla lig’.

Dum longaj vintraj noktoj ni kune malesperis,

Perdinte belan kredon je fina venk’ de bon’.

Ni malbenadis sorton, ni multe elsuferis,

Kaj sopirplena estis de niaj liroj son’.

Kaj dum printempaj tagoj ni ambaŭ ĝojis kore,

Dum tagoj, kiam arbojn ornamas foliar’,

Floretoj kovras kampojn, briladas suno ore

Kaj sorĉajn kantojn trilas sennombra birda ar’…

Kantist’ el fremda lando, amiko kara mia,

Ĉu ni ne estas anoj de sama famili’?

Do frate donu manojn ni unu al alia

Kaj vojon malfacilan daŭrigu kune ni!

#### Lilit’

Pro vi, reĝino orohara

Kun strangesona nom’ – Lilit’,

En kor’ ekbrulis flamsentaro. –

Pro vi, reĝino orohara,

Nekomprenebla, kiel mit’.

En land’, al homoj nekonata,

(Ĝi ne sur nia estas ter’),

Mi vin renkontis, ho, Benata!

En land’, al homoj nekonata,

Mi kunligiĝis kun mister’.

Briladis steloj kiel torĉoj,

Potencan vorton diris sort’…

Vi venkis min per viaj sorĉoj

Dum brilis steloj kiel torĉoj,

Ekbrulogitaj de Altfort’.

#### Se en vivo…

Se en vivo vi ne sciis

Amon, dolĉan kaj doloran,

Se por vi ĝi ne radiis,

Ne posedis vian koron

Se ne vundis vin pasio

Per mirinda sia forto –

Vi ne vivis! Sen radio

De esper’ vin lasis sorto.

#### Al nekonata lando

Mi naĝas al land’ nekonata…

Ŝipeton ĵetadas ondar’,

Griziĝas ĉiel’ nubigata,

Sed ĉiam al land’ nekonata

Mi naĝas, mi naĝas sur mar’.

Ĉu iam havenon mi trovos –

Pri tio ne zorgas anim’.

Antaŭen, ĝis kredi mi povos,

Ĝis logos min mara senlim’!..

Ĉu iam havenon mi trovos –

Pri tio ne zorgas anim’.

Mi scias, mi sentas: ĝi estas

Mirinda kaj bela destin’,

Ke ĉiam serĉanta mi restas,

Ke ion mi celas sen fin’.

Se celo eĉ tute forestas,

Mi ĝojos je mia destin’!

Minacas ondar’ senkompata,

Pro vento ŝiriĝis velar’,

Sed vokas min revo amata,

Kaj ĉiam al land’ nekonata

Mi naĝas, mi naĝas sur mar’!

*Premiita en literatura konkurso de 2-a Kongreso de rusaj esperantistoj – Kievo 1913.*

#### Aŭtune

En alta vaz’ formortas astrofloroj,

Kaj post fenestr’ sopire ploras vent’.

Malgaja pens’ naskiĝas en silent’,

Pereas ĝoj’ pro tedaj ventaj ploroj.

Timigas min neklara antaŭsent’

Kaj ĉiam samaj venas rememoroj,

Ke estis, estis tagoj sen doloroj,

Ke estis iam vivo sen turment’.

Forfluas horoj, kiel ond’ post ond’…

Sen plend’, sen larm’ forirus mi de mond’ ---

Ho, nur en mort’ ripozon trovas koroj!

Sur ĉiu paŝ’ al mi minacas sort’…

Ho, venu vi, potenca, bela mort’!...

En alta vaz’ formortas astrofloroj.

*Premiita en literatura konkurso de 2-a Kongreso de rusaj esperantistoj – Kievo, 1913.*

#### Sonoj

Sonoj ĝemas, sonoj ploras,

Kolektiĝas en sorĉrond’.

Kor’ sopiras, kor’ doloras

Per dolor’ de tuta mond’.

Ion plendas violonoj,

Ŝiras koron plenda kri’

Sed subite – gajaj sonoj,

Kvazaŭ bril’ de sunradi’.

Aŭdas mi – de malproksimo

Sonas kanto pri esper’.

Ĝoj’ revenas al animo,

Forgesigas pri sufer’.

Sonoj flugas, rapidante,

Sonoj fluas, kiel ond’…

estantecon forgesante,

Mi pri bela revas mond’.

Sed revenas efektivo,

Eksilentis sorĉa ĥor’…

Ree vivo, ree vivo,

Kun turmento, kun dolor’.

#### Kantoj pri Esperanto

#### I.

**Z**amenhof, ni benas vin pro Esperanto!

**A**mon ĝi dissemas, ĝia verda stel’

**M**ontras al homaro, ĉiam batalanta,

**E**l mallum’ eliron al brilanta cel’!

**N**i dum voj’ ne haltos, ni antaŭen iros,

**H**imnon laŭte kantos ni al hela sun’!

**O**rient’ ruĝiĝos, venkon ni akiros!

**F**ratoj, kredu – baldaŭ iros for aŭtun’!

#### II.

**E**stas tag’ de venko jam proksima,

**S**telo brilas, hela verda stel’!

**P**ost laboro, post batal’ sentima

**E**kradios suno sur ĉiel’.

**R**ondo nia ĉiam pligrandiĝas,

**A**l amata, bela nia cel’

**N**i kun ĉiu paŝo proksimiĝas.

**T**ag’ de venko venos! – diras stel’…

**O**riente brilas sunradioj.

#### III.

Sub verda standardo al paca labor’

Ni iras, regnanoj de mondo!

Esper’ – en rigardo, espero – en kor’!

Ni ĉiuj laboros kun pen’, kun fervor’,

Laboros amika en rondo!

Ni iras senlace, nin gvidas esper’

Kaj vojon lumigas verdstelo.

Jam baldaŭ ekregos feliĉo sur ter’,

Foriĝos malĝojo, foriĝos mizer’,

Sennuba fariĝos ĉielo!

Forgesos homar’ pri malam’, pri malpac’,

Pri sanga forgesos batalo!

Kuraĝe – do, fratoj, antaŭen sen lac’! –

Ni iru al regno de lumo, de pac’,

Al regno de am’ – idealo!

#### IV. Bela sonĝo

Mi nun ne estas sola. Mi scias, ke en ĉiu

Angulo de terglobo amika batas kor’,

Malamas kaj batalas en mondo jam neniu,

Sed ĉiuj partoprenas komuna en labor’.

Ekvidis homoj lumon. En mondo regas vero,

Malĝojo kaj mizero foriris sen reven’.

Kaj ĉie estas ĝojo, kaj ĉiu estas ero

De unu familio. – Fariĝis ter’ Eden’!

Jes, revoj plenumiĝis! – Sur lingva fundamento

(Profetis nia Majstro, ke venos tiu temp’)

Popoloj unuiĝis kaj pace, en konsento,

Laboras por proksima, feliĉa por printemp’!

Malamas kaj batalas en mondo jam neniu,

Sed ĉiuj partoprenas komuna en labor’…

Mi nun ne estas sola. Mi scias, ke en ĉiu

Angulo de terglobo amika batas kor’!

#### V.Al Foririntaj Kunfratoj

*Al d-ro Robin, M.S.Valentinov kaj aliaj.*

Ankoraŭ unu nobla koro

De nia rondo estas for…

Sed ĉu forlasos nin fervoro?

Ĉu senfortigos nin dolor’?

Li al genia servis verko,

Ĝis lasta hor’ defendis ĝin.

Ne ploru ni ĉe lia ĉerko –

Pli inde ni glorigu lin!

Memoru ni pri agoj aliaj,

Laboru ni pro homa bon’

Kaj se ni venkos – laŭroj niaj

Je lia tombo estos kron’!

#### En tagoj de printemp’

En tagoj de printemp’ pli bela ŝajnas vivo,

Sufero kaj malĝoj’ por longe iras for,

Ne tiom akre min turmentas efektivo…

Ho, kiel amas mi, kuŝante ĉe deklivo,

Rigardi al ĉiel’, dum pasas hor’ post hor’!

Ho, kiel amas mi promeni en arbaro

Aŭ sur herbej’ dum tiu rava temp’!—

Al mi sorĉkantojn trilas birda aro,

Kaj jen en musk’ vidiĝas bela paro

Da violetoj, floroj de printemp’.

Tra foliar’ penetras sunradioj…

Ripozas mi en ombro de abi’;

Kuniĝas kun natur’ estaĵo tuta mia,

En kor’ naskiĝas dolĉa melodio,

Sed pri malĝojo jam ne kantas mi!

Ne, mia kant’ similas birdan trilon –

Mondbelon kantas mi, rakontas mi pri am’,

Kaj vokas al anim’ esperon kaj trankvilon,

Dum ora sun’ disverŝas sian brilon…

Benita estu vi, printempo – vivornam’!

#### Somera idilio

De ĉielo blua

brilas suno hela.

Blovas vent’ senbrua

En ĝardeno bela.

Bonodoras rozoj,

Rozoj kaj diantoj

Staras du mimozoj,

Kvazaŭ geamantoj.

Kantas birdaj ĥoroj,

Brilas suno hela.

Bonodoras floroj

En ĝardeno bela.

#### Krio de malespero

Kiel vi rajtas esti feliĉaj,

Dum mi tagnokte sopiras nur? –

Steloj, foriĝu! Suno, sufiĉe,

Ĉesu lumbrili de via tur’!

Regu sur tero nur nokt’ malhela

Ĉiuj nur ploru, nur ĝemu sen fin’,

Ĉar mia amata foriris kruele,

Ĉar ŝi por ĉiam forlasis min…

#### Romanco

Modesta cejan’ en sekalo

Sin kaŝas de fremda rigard’,

Sed bela, gracia konvalo,

Fiere floranta en valo,

Ne pensas pri tia singard’.

Vi estas konval’, sinjorino,

Kaj mi – mi modesta cejan’.

Cejano vin amas sen fino!

Se vi lin forpuŝos, reĝino –

Malgaje finiĝos roman’.

Formortos cejan’ sopiranta,

Li mortos sen plor’ en silent’…

Al bela konval’ aromanta

Rakontos nur tiu-ĉi kanto

Pri lia anima turment’.

#### Al kruela reĝino

Li kisis manojn belajn viajn,

Por vi en li ekbrulis flam’,

Por vi li verkis kantojn siajn –

Ilia iĝis vi ornam’.

Al lia am’ ne estis fino,

Ĉu amis iu, kiel li?

Li vivis nur por vi, Reĝino,

Pro kio lin forpuŝis vi?

Nun liaj kantoj plu ne sonas,

Pereis sonĝ’ de lia viv’,

Poeto ree sin fordonas

Al tro premanta efektiv’.

De li fiere vi foriris,

En vi – nek amo, nek kompat’.

Vi Belan Landon ekdeziris

Atingi sola, sen amat’.

Kaj li – li estas forlasita,

Velkinta dum aŭtun’ foli.

Kun sia revo disbatita

Sur ter’ malgaje restis li.

Je li sopiro venkon festas,

Venenas ree lin sufer’,

Kaj komprenebla ree estas

Al lia koro malesper’…

#### Ĉiu tago…

Ĉiu tago nun estas per io signita –

Ekscitiĝo anima, kreado sen fin’!

Ĉu mi vivis ĝis nia renkonto benita? –

Min de sonĝ’ mortsimila savis vi, amatin’!

Kiaj ĝoj’, ke konservis mi mian talenton

Kaj ke plaĉas al vi miaj kantoj el kor’!...

Kiel dankas mi vin pro inspiraj momemntoj

Kaj pro via al mi avareta favor’!

1-XII-1956.

#### En mia koro…

En mia koro mirinda flamo,

Mirinda flamo ekbrulis hela!

Mi ĝin komprenas: ĝi estas amo,

Ĝi estas amo, sendaĵ’ ĉiela!

Malĝoj foriris kaj ne revenos,

Kaj ne revenos en mian koron.

Mi ne sopiros, sed vivon benos,

Sed vivon benos, de sort’ favoron!

#### Revenas bela tempo…

Revenas bela tempo,

Varmigas teron sun’.

Ho, tagoj de printempo!

Ho, bela, ĝoja tempo! –

Mi vivi volas nun

Forlasis min malĝojo,

Ne venos plu al mi.

Esper’ sur mia vojo,

En koro regas ĝojo –

Ĝin naskis sunradi’.

Revenas tagoj sunaj…

En tia bela temp’

Mi estas tiel juna,

Mi kantas nur pri suno,

Pri ĝojo, pri printemp’!

Kaj flugas mia kanto

Kun gaja birda ar’

Al kampo verdiĝanta,

Al riveret’ bruanta,

Al montoj, al arbar’!

#### Mi vagas en mallum’…

Mi vagas en mallum’… Amata de neniu,

Mi vagas en mallum’, eliron serĉas mi. –

Ĉu estas ĝi? Ĉu fine sunradi’

Lumigos min kaj vojon teran mian?

Ĉu venos mi al cel’? Kaj kie estas ĝi?

Post nuboj kaŝas sin verdstelo de espero.

Vagant’ senhalta, iras mi sur tero

Kaj ion serĉas, ne trovante, mi.

Kaj ion serĉas mi. Sed kion, mi ne scias,

Ne vidas celon mi. Esper’ forlasis min.

Ne scias mi, ĉu mi retrovos ĝin,

Ĉu fine antaŭ mi ĝi hele ekradios.

Mi vagas en mallum’… Kaj lumon mi ne trovas,

Mi eĉ ne serĉas ĝin – ĝi estas ne por mi.

Ne serĉas mi, ĉar hela sunradi’

Por mi ekbrili jam ne povas…

#### Al Stella I.

Via nomo dolĉe melodia

Sonas kiel nesurtera kant’. –

Stella, Vi -- plej bela diamant’

Eĉ reĝkron’ de ĉionpova Dio!

Ne kuraĝas Via adorant’

Je alud’ pri sia ampasio.

Estas Vi de lia viv’ radio,

Estas Vi ornam’ de lia kant’,

Li ne scias, ĉu feliĉon donos

aŭ suferon tiu am’ al li…

En rigard’ profunda Via dronas

Li sen vort’, revante nur pri Vi…

Via nomo melodie sonas,

Estas Vi de lia viv’ radi’!

#### II.

Bruas vent’ aŭtuna, bruas kaj fajfegas,

En ĝarden’ hodiaŭ velkis lasta floro.

Sed alian floron plantis mi en koro

Kaj por mi aŭtune verda Majo regas.

Tiu flor’ fariĝis mia soltrezoro,

Ĝin mi plej zorgeme, plej karese flegas. –

Arda flor’ de Amo, kiun deziregas

Trovi ĉiu homo, estas mia floro!

Arda flor’ de Amo! Ĝin por Vi mi plantis

Kaj por Vi, por sola, mi hodiaŭ kantis,

Kaj al Vi mo portas tiun belan floron.

Ĉi Vi ĝin akceptos? Aŭ Vi nur ekridos

Kaj en amo nur ofendon vidos?

Diru – ĉu Vi volas preni mian koron?

#### Al Viktorio D.

Bela nom’ Via venkon signifas,

Kaj, venkita sen ia batal’,

Solan vin mia koro soifas,

Nur al vi min forportas fatal’.

Jen ni staras, humile klinita,

Sub de Via rigardo radi’…

Estas dolĉa destin’ de venkito! –

Ne kompatu – do min, Viktori’.

1-XII-1956.

#### Rememoroj

Juneco, kiel incendio,

Postlasis cindron nur en kor’.

Jen frapas ĝiba maljuneco

Fenestron mian kun angor’.

Kaj baldaŭ mort’ per man’ osteca

Signalos finon de sufer’…

Sed gloron, ĝojon kaj feliĉon

Ne vidis tute mi sur ter’.

Kaj kun sopir’ mi rememoras

Pasinton trans de temp’ nebul’,

Kaj pajleretojn de minutoj

Mi kaptas, kvazaŭ dronantul’…

#### Kiel klaŭno

Mi, kiel klaŭn’ en cirk’ mizera,

Grimacas, saltas por moner’…

Ha, tuta vivo mia estas

Nebulo, trompo kaj malver’.

En klaŭna vesto helstriita,

Kun vangoj, blankaj pro farun’,

Mi antaŭ pord’ de mia cirko

Alvokas ĉiujn homojn nun.

Kaj ili venas grandamase

Por ekrigardi kun mallaŭd’,

Kiel sin vendas genieco

Por pag’ malkara de aplaŭd’…

#### Al orohara reĝino (Soneto)

Kiel mi priskribos tutan ĉarmon vian,

Tiom allogantan, tiom senkomparan?

Amas mi kapeton vian oroharan,

Amas mi rigardon vian stelradian!

Ke fergesos iam vin mi, tiel karan

Ke post vi ekamos iam mi alian –

Mi ne kredas. regas vi animon mian,

Mem ne konsciante vian povon caran.

Sendivide via estos mi ĝis fino,

Pri perfid’ neniam pensos via sklavo.

Min ne fortimigos malamika glavo,

Kiam vin defendi devos mi, reĝino!

Kaj en tiu amo estas mia savo

Aŭ pereo mia – ĉio laŭ destino…

#### Al Valentino D.

Jen vin, naskiĝintan en Majo,

Dum luksa disflor’ de kamparo,

Salutas poeto malgaja,

Naskita dum frost’ Februara.

Li petas, ke parton almenaŭ

De via printempa vivĝojo

Al li vi donacu, ke benu

Li vivon unua je fojo!

#### Kun printemp’…

Kun printemp’ inspiro venas,

Gaje sonas mia lir’

Suno brilas,

Birdoj trilas –

Kiel kanti pri sopir?

Mi ankoraŭ estas juna,

Ne timigas min batal’!

Per espero

Venkos ver,

Plenumiĝos ideal’!

Baldaŭ sin kunligos homoj

En amika ĉirkaŭpren’.

Ne eltenu

Ne revenu,

Naĝu, naĝu al haven’!

Fidu, fratoj, al espero,

En esper’ – mirinda fort’!

Per espero

Sen sufero

Na batalos kontraŭ sort’!

#### Maraj skizoj I.

Flugas mevoj super maro,

Blankaj, blankaj mevoj.

Post ilia gaja aro

Flugas miaj revoj.

Blankaj mevoj flugas alte,

Alte super ondo,

Kaj senlace, kaj senhalte

Al mirinda mondo

Flugas miaj revoj,

Kiel blankaj mevoj…

#### II.

Sed kiam kovriĝas per nuboj ĉielo,

Ekblovas ventego, leviĝas ondar’

Kaj bruas, rulante en tondra malhelo –

Ho, tiam mi amas vin, mar’!..

#### III.

Mi alvenis al bordo de mar’.

Antaŭ miaj ravitaj okuloj

Antaŭ senlima akvar’,

Per brilantaj kovrita nebuloj.

Mevoj flugas gracie en rond’,

Vel’ blankiĝas. Kaj suna rebrilo

Kolorigas ŝaŭmaĵon de ond’.

Mar’ ekdormis en laca trankvilo.

Dormas mar’. En mallaŭta akord’

Kolektiĝas plaŭdad’ de ondaro…

Staras mi, ensorĉita, sur bord’

Kaj aŭskultas. Kaj amas vin, maro!

#### Kovras sunon nuboj densaj…

Kovras sunon nuboj densaj,

Foliaron ŝiras vent’.

Kaj malgajaj venas pensoj,

Naskiĝante en silent’.

Velkis floroj en ĝardeno,

Velkis ĝoj’ en mia kor’.

De malvarma vintro veno

Belajn tagojn pelas for.

Ha, forpasis bela tempo,

Ĉion karan ŝtelis mort’…

Resanigu min, printempo,

Per mirinda via fort’!

#### Vento flavajn foliojn deŝiras…

Vento flavajn foliojn deŝiras,

Ilin ĵetas kolere al ter’.

Falas pluv’. Mia koro sopiras,

Ree venas al ĝi malesper’.

Mi nenion atendas avide,

Mi ne kredas, ke venos respond’.

Pasas tagoj sen senc’, malrapide. –

Kiel vivi mi devos en mond’?

Trompis min mia revo tro bela,

Plenumiĝis nek unu esper’.

Tuta viv’ estas sonĝo malhela,

Al neniu konata mister’…

Vento flavajn foliojn deŝiras,

Ilin turnas en danca ĝi rond’.

Falas pluv’. Mia koro sopiras…

Kiel vivi mi devos en mond’?

#### Al mi promesas…

Al mi promesas ion lazura malproksim’. –

Ĉu kredi aŭ ne kredi? Malĝoj aŭ ĝoj’ sen lim’?

En koro – maltrankvilo, sopiro – en anim’.

Rebrilas ora suno en akvoj de river’,

Nubetoj facilmovaj traflugas super ter’…

En koro maltrankvilo, kaj en anim’ – sufer’.

#### Doloras kor’…

Doloras kor’. Mi volus plori

Pri disbatita mia viv’. –

Ĝi tiel lukse devis flori,

Sed revojn rompis efektiv’…

Ne revo – vivo, ne fabelo,

Ne poezio ĝi, sed proz’,

Ĝin ne lumigas suna helo,

Kaj temp’ forestas por ripoz’.

Laboru, iru en silento,

Suferu…

Poste venos mort’,

Fermiĝos super vi tegmento

De ĉerk’ – jen estas homa sort’…

Ha, mi sopiras. Kor’ doloras,

Ĝi baldaŭ krevos pro dolor’.

Pri disbatita viv’ mi ploras,

Mi ploras…

#### Al A.Fet

Luna nokto. Spir’ timena.

Kant’ de najtingal’.

Murmurado de dormema

Riveret’ en val’.

Nokta lumo, ombr’ malhela,

Ombra vic’ sen fin’…

De vizaĝo via bela

Ŝanĝoj, amatin’.

Sur nubetoj – rozkoloro,

Brilo de sukcen’.

Kaj kisad’. Kaj dolĉa ploro.

Kaj de tago ven’!

#### Printempa ĝojo

Sin vestis arbaro per verda ornam’,

Ekkantis sorĉist’-najtingalo,

Kaj kor’ malfermiĝis por sento de am’,

Forgesis pri vivo-batalo.

Ho, bela printemp’, reviviĝo de ter’!

Ho, montoj, riveroj, arbaroj!..

Forflugis malĝojo, forflugis mizer’,

Foriĝis danĝeroj kaj baroj,

Kaj regas nur ĝojo, nur ĝojo sen lim’!

Printempo revenis al tero,

Revenis trankvilo al mia anim’,

Trankvilo, gajeco, espero!

Ho, nun mi ne volas jam pensi pri mort’ –

Mi vivon kaj amon deziras!

Mi povas ankoraŭ batali je sort’ –

Printemp’ al batalo inspiras.

Al kantoj inspiras printempa aer’,

Kaj kantoj elfluas per ondo. –

Ne diras jam ili pri kora sufer’,

Sed ĝojon profetas al mondo!

#### Ne por mi…

Ne por mi printempo venas,

Ne por mi aperas floroj. --

Mortas mi. Kaj vane penas

Min gajigi birdaj ĥoroj

Mian koron ŝi disbatis,

Reviviĝos ĝi neniam.

Ŝi min mokis, ne kompatis,

Kaj forgesis min por ĉiam.

Vivi ŝi kun mi ne volis,

Ne respondis mian amon…

Baldaŭ morto min konsolos,

Estingigos koran flamon.

Gaje en aer’ kolombo

Svingas per flugiloj fortaj…

Estas preta mia tombo,

Mort’ de vintro – mia morto.

#### Mi ne volus esti sola…

Mi ne volus esti sola… Al mi jam tedis vivo,

Al mi jam tedis vivo, bruanta, kiel ond’.

Min tro turmentas sorto, malĝoj’ de efektivo,

Mi revas pri alia – feliĉa, bela mond’.

Reveno de printempo al mi nenion donas,

Al mi nenion donas brilanta sunradi’…

Vi aŭdas mian kanton? – Ĝi malespere sonas,

Enuo kaj sopiro en ĝia melodi’.

Al mi jam tedas vivo… Mi estas tiel juna,

Mi estas tiel juna, sed kun malĝoj’ en kor’…

Ho, kiam do ekbrilos por mi radio suna?

Ho, kiam liberiĝos de kora mi dolor’?

#### Mi ne povas venki sorton…

Mi ne povas venki sorton,

Vane penas.

Vane mi alvokas morton –

Ĝi ne venas.

Mi laciĝis de suferoj,

De bataloj;

Ne sanigos min esperoj,

Revoj palaj.

Povus min sanigi morto,

Sed ne venas –

Pli, ol ĝi, potenca forto

Ĝin detenas…

#### Maja nokto

Arĝenta luno brilas

Dormanta super val’,

Kaj en ĝardeno trilas

Mallaŭte najtingal’.

Trankvilo kaj silento…

Mi sidas en ĝarden’,

Al mi alblovas vento

Odoron de jasmen’.

Ho, bela nokto Maja!

Ho, flora bonodor’!

El mia kor’ malgaja

Sopiro iras for.

Kaj sidas mi, ravita

Per ĉarmo de printemp’. –

Por kor’ elturmentita

Alvenis bela temp’.

Mi jam ne vokas morton.

Ne, vivi volas mi!

Mi povas venki sorton,

Batali kontraŭ ĝi!

#### Amikino mia ĉarma…

Amikino mia ĉarma,

Vin timigas vintr’ malvarma? –

Ho, ne timu ĝin!

Kredu – venos tempo bela,

Ree brilos suno hela,

Varmigante nin!

Venu – do al mia koro,

Mia vivo, mia floro,

Bela plej radi’!

Mi varmigos vin per flamo

De profunda mia amo. –

Venu – do al mi!

#### Sen cel’ vaginte…

Sen cel’ vaginte dum tuta tago,

Dum longa tago de varmsomer’,

Kun Vi mi sidis sur bord’ de lago…

Jam vesperiĝis. Silentis ter’.

Nur arboj bruis, kaj bru’ ilia

Mistera ŝajnis belkant’ al kor’…

Mi Vin rigardis. Vizaĝo Via

Malĝoja estis en tiu hor’.

Malĝojon Vian mi ne komprenis,

Ne sciis, kio elvokis ĝin.

Mi ne eksciis, mi ne divenis,

Mi nur senvorte rigardis Vin.

Vi ĉiam estis por mi mistero,

Mistero estis kaj estos Vi…

Jam vesperiĝis. Silentis tero…

Ho, kiel tiam Vin amis mi!

#### Deveno de amo

En nia mondo regas amo.

Ĝi movas ĉion. Ĝia flam’

Devenas de eterna flamo,

Ekbruligita je Adam’.

Potenca di’, kreinte homon,

Al li konsolon en mizer’ –

Edzinon donis, kies nomon

Ni ĉiuj, ŝatas, ĉar sur ter’

Adam’ kaj Evo estas ĉiam

Simboloj de eterna am’,

Kaj estingiĝos jam neniam

De ili bruligita flam’!

#### Al virino

Nia mond’ estas tiel malluma.

Ke ne povus ni vivi en ĝi,

Se forestus Vi, bela kaj luma,

Vi, virino, sendita de Di’!

Plibeligas Vi vivon mizeran,

Ĝin lumigas simile al sun’,

El nenio Vi faras misteron

Kaj printempon el tera aŭtun’!

Estas Vi tiel bela kaj ĉarma,

De ĉielo sendita al ni…

Ne sur ter’ Vi naskiĝis malvarma --

Di’ vin kreis el suna radi’!..

#### Min vivo iel preteriras…

Min vivo iel preteriras,

Sed ne bedaŭras ĝin anim’,

Ĉar ĉiam min al si altiras

Sen vort’ loganta malproksim’.

Kaj antaŭ tiu-ĉi mistera,

Nekomprenebla profundaĵ’

Malgrava estas ĉio tera

Kaj tiel plena je vantaĵ’!..